
Text rozhodnutia
Súd: Krajský súd Košice Spisová značka: 5Sa/32/2016 Identifikačné číslo súdneho spisu: 7016201130 Dátum vydania rozhodnutia: 21. 11. 2017 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2017:7016201130.2 Uznesenie Krajský súd v Košiciach, v právnej veci navrhovateľa: Q. M., nar.: XX. XX. XXXX, bytom Š. XX, E., proti odporkyni: Sociálna poisťovňa, ústredie Bratislava, Ul. 29. augusta 8, Bratislava, v konaní o invalidnom dôchodku, takto r o z h o d o l : I. Konanie z a s t a v u j e. II. Žiaden z účastníkov n e m á právo na náhradu trov konania. o d ô v o d n e n i e : Návrhom zo dňa 31. 05. 2016 sa navrhovateľ domáhal preskúmania zákonnosti rozhodnutia odporkyne č. XXX XXX XXXX X zo dňa 28. 04. 2016, ktorým mu bola podľa ustanovenia § 70 a § 71 zákona č. 461/2003 Z. z. o sociálnom poistení v znení neskorších predpisov zamietnutá žiadosť navrhovateľa o invalidný dôchodok. Tunajší súd z písomného vyjadrenia odporkyne zo dňa 21. 10. 2017 zistil, že táto rozhodnutím č. XXX XXX XXXX X - P. zo dňa 14. 09. 2016 podľa ustanovenia § 112 zákona č. 461/2003 Z. z. napadnuté rozhodnutie zrušila. Zároveň z neho vyplýva, že po preskúmaní námietok navrhovateľom vznesených v jeho opravnom prostriedku zo dňa 31. 05. 2016 vydala odporkyňa nové rozhodnutie č. XXX XXX XXXX X - P. zo dňa 14. 09. 2017, ktorým podľa ustanovenia § 70 ods. 1 zákona č. 461/2003 Z. z. o sociálnom poistení v znení neskorších predpisov zamietla žiadosť navrhovateľa o invalidný dôchodok z dôvodu, že navrhovateľ nezískal potrebný počet rokov obdobia dôchodkového poistenia na vznik nároku na invalidný dôchodok. Z administratívneho spisu odporkyne súd zistil, že navrhovateľ proti tomuto rozhodnutiu podal odvolanie zo dňa 22. 09. 2017, o ktorom doposiaľ nebolo odvolacím orgánom rozhodnuté. Podľa ustanovenia § 103 O. s. p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa ustanovenia § 104 ods. 1 O. s. p ak ide o taký nedostatok podmienky konania, ktorý nemožno odstrániť, súd konanie zastaví. Ak vec nespadá do právomoci súdov alebo ak má predchádzať iné konanie, súd postúpi vec po právoplatnosti uznesenia o zastavení konania. Podľa ustanovenia § 250l ods. 2 O. s. p. pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa ustanovenia § 246c prvej vety O. s. p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa ustanovenia § 250d ods. 3 O. s. p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Vychádzajúc z uvedeného, súd zistil, že rozhodnutie odporkyne, ktoré bolo predmetom preskúmania zákonnosti súdom v tomto konaní, bolo správnym orgánom zrušené. V dôsledku toho už neexistovala jedna zo základných procesných podmienok konania o preskúmanie zákonnosti rozhodnutia správneho orgánu. Tento nedostatok procesnej podmienky konania je neodstrániteľný. Súd preto tento dôvod podradil pod ustanovenie § 250d ods. 3 O. s. p. s tým, že predmetom preskúmania súdom môže byť iba rozhodnutie existujúce v čase rozhodovania súdu. Vzhľadom na to, že v danom prípade, vychádzajúc z vyššie uvedených skutočností, sú splnené všetky podmienky uvedené v citovanom zákonnom ustanovení, považoval súd za potrebné rozhodnúť tak, ako je to uvedené vo výrokovej časti tohto uznesenia. Súd rozhodol o trovách konania podľa ustanovenia § 146 ods.1 písm. c) O. s. p. s použitím ustanovení § 246c a § 250l ods. 2 O. s. p., v zmysle ktorých žiaden z účastníkov nemá právo na náhradu trov konania podľa jeho výsledku, ak konanie bolo zastavené. Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajský súd v Košiciach, a to písomne v dvoch vyhotoveniach. V odvolaní sa musí popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu odvolanie smeruje, v akom rozsahu sa rozhodnutie napáda, v čom sa rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2017:7016201130.2 (dáta aktuálne k 3. 11. 2026). Záväzné je znenie zverejnené súdom.




